**Albert Barthélemy Franz Marie Joseph Dewandre** (20. maaliskuuta 1884 Monceau-sur-Sambre – 25. toukokuuta 1964 Liège) oli belgialainen insinööri, keksijä ja teollisuusjohtaja.

Perhetausta
-----------

Albert Dewandren isä Georges (1853–1932) oli myös insinööri ja AILg:n (*Association des Ingénieurs diplômés de L`Université de Liège*) jäsen, ja hänen äitinsä oli Sophie o.s. Minette (1855–1924). Albert oli kuuluisan belgialaisen lakimies-poliitikon, senaattori Barthel Dewandren (1822–1893) lapsenlapsi. Albert Dewandren lapsenlapsi Brigitte Neven o.s. Wauters on elektromekaniikan insinööri, ja myös AILg:n jäsen.

Keksintöjä
----------

Hänen merkittävin keksintönsä oli polttomoottorin imutiehyiden alipainetta hyödyntävä jarrutehostin. Saksalainen Robert Bosch GmbH kaupallisti sen, ja se tuli ensi kertaa käyttöön eräissä Mercedes-Benzin kuorma-automalleissa vuonna 1927, seuraavana vuonna myös henkilöautoissa.

Vuonna 1933 hän esitteli etuvetoisen johdinauton, "trolleybus Dewandre":n, jossa niin ohjaus kuin jarrutkin olivat tehostettuja. Sen käyttöönoton 1935 jälkeen Dewandren ratkaisun haittapuolet paljastuivat, sillä ohjausjärjestelmän tuntuma oli vielä kehno: johdinautoa oli vaikeaa pitää vakaasti suunnassaan käytetyn ohjaustekniikan puutteellisuuksien vuoksi. Jatkokehittelyn jälkeen ohjaus- ja jarrutehostuksella varustetut, brittiläisen Clayton-Dewandre-yhtiön alaisuudessa valmistetut ajoneuvot tuottivat keksijälle kuitenkin sievoisia tuloja.

Dewandre suunnitteli ja toteutti myös suihkulähteen vuoden 1939 Liègen Expo de l’Eau -näyttelyyn. Sadan metrin korkeuden saavuttanut vesisuihku oli toteutushetkellä lajinsa korkein maailmassa.

Johtotehtävät ja kunnianosoitukset
----------------------------------

Albert Dewandre toimi Compagnie des Pieux Frankl-yrityksen (nykyisin Thales-konserniin kuuluva Forges de Zeebrugge) johtajana, Fabrique Nationale de Herstalin varapääjohtajana, Liègen yliopiston administraattorina, ja sen diplomi-insinööriseura AILg:n puheenjohtajana. Hän oli toisen maailmansodan päätyttyä myös perustajajäsen CEEES (Confederation of European Environmental Engineering Societies) -kattojärjestöön nykyisin kuuluvassa BSMEE:ssä [Belgian Society of Mechanical and Environmental Engineering). Hänelle myönnettiin *Legion d`Honneur* (kunnialegioonan) upseerin arvo, sekä komentajan arvo Belgian toiseksi korkeimmassa *Ordre de la Couronne* -ritarikunnassa.

Lähteet
-------

1. ↑  Association des Ingénieurs... (yhdistyksen kotisivu) ailg.be. Viitattu 30.6.2019. (ranskaksi)
2. ↑  Albert Dewandre (Albert Dewandren geneologia) Geneanet. Viitattu 30.9.2017. (ranskaksi)
3. ↑  Kuhlgatz, Dietrich: Braking safely: 90 years ago Bosch Servo Brake was launched (90 vuotta Bosch-jarrutehostimia)  23.1.2017. Robert Bosch GmbH. Viitattu 30.9.2017. (englanniksi)
4. ↑  FZ History (Forges de Zeebruggen historiaa) FZ. Viitattu 30.9.2017. (englanniksi)
5. ↑  BSMEE (Belgian mekaniikka- ja ympäristöinsinöörien seura) CEEES. Viitattu 30.9.2017. (englanniksi)

Aiheesta muualla
----------------

* Nouvelle Biographie Nationale (ranskaksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.